钦定古今图书集成/明伦汇编/官常典/第755卷 > 张继孟 陈其赤 孔教 郑安民 方尧相
## 钦定古今图书集成/明伦汇编/官常典/第755卷 > 张继孟 陈其赤 孔教 郑安民 方尧相

按《明外史忠义传》：“继孟，字伯功，扶风人。万历末年进
士。除潍县知县。天启三年，擢南京御史，未出都，奏《筹
辽六事》。末言己被抑南台，由钱神世界，公道无权，宜
严禁馈遗。帝令指实，继孟以风闻对，诏诘责之，停俸
半岁。左都御史赵南星言：‘今天下进士重而举贡轻，
京朝官重而外官轻，在北之科道重而南都轻，甚则
科重而道轻。乞因继孟言，思偏重之弊。敕下吏部极
力挽回，于用人之道，不为无补’。”帝深然之。于是忌者
咸指目继孟为东林。寻陈《江防八要》，多议行。以不建
魏忠贤祠斥为邪党，削夺归。崇祯二年起故官。上言：
“近见冢臣王永光《人言踵至》”一疏，语语谬戾。其曰“‘惠
世扬等借题发议’。夫所云借者，无其事而借名也。世
扬与杨涟、左光斗同事同心，但未同死耳。今杨、左业
有定议，世扬方昭揭于天下，后世奈何以借名之？”谬
一。又曰：“高捷、史𡎊发奸已验，特用宜先。夫捷、𡎊之纠
刘鸿训也，为杨维垣等报仇耳。鸿训辅政，止此一事
快人意，其后获罪以纳贿，非以捷、𡎊劾也。今指护奸
者为发奸”，谬二。又曰：“诸臣所拥戴者，钱谦益、李腾芳、
孙慎行。夫谦益本末，陛下近亦洞然。至腾芳、慎行，天
下共推服。会推之时，永光身主其议，乃指公论为拥
戴。”谬三。又曰“欲诸臣疏一面，网息天下朋党之局。”信
斯言也，则部议漏张文熙等数十人，是为疏网。而陛
下严核议罪，反开朋党之局乎？谬四。且永光先为御
史李“应昇所纠，今又为御史马孟祯、徐尚勋、吴甡等
所论。而推毂永光者，先为崔呈秀、徐大化，今则霍维
华、杨维垣、张文熙，其为人之贤不肖可知矣。”后又劾
南京兵部尚书胡应台贪污，帝并不纳。永光深疾之，
出为广西知府。土酋普名声久乱未靖，继孟设计鸩
杀之，一方遂安。士民为立祠奉祀。稍迁浙江盐运使。

安民、方尧相等佐巡抚龙文光协守。城陷被执，幽之
僧寺。献忠僭帝号，欲用诸人备百官。继孟等不为屈，
乃被杀。妻贾亦从死。其赤，字石父，崇仁人。崇祯元年
进士。历衢州推官、西安知府，有吏能，迁兵备副使，辖
成都，城陷，投百花潭死，家人同死者四十馀人。孔教，
字鲁生，会稽人。举于乡，历官四川佥事，不屈死。子以
衡，奉母孔氏南窜，孔教死，匿不使知。逾年，母诣以衡
书室，见副使周梦尹请孔教《恤典疏》，陨绝，骂以衡曰：
“父死二载，我尚偷生，使我无颜见汝父地下。”遂取刀
断喉死。安民，浙江人，贡生，历蜀府左长史。贼围成都，
安民分守南城。城陷，不屈死。尧相，字绍虞，黄冈人。官
成都同知，监纪军事。兵食不足，偕御史刘之勃请于
蜀王，王不允，共投于池以救免。次日城陷，被杀于万
里桥下。